Foto’s: Die wêreld treur oor Notre DameMense staan huilend en bid terwyl die Notre Dame-katedraal in Parys in vlamme opgaan (15 April 2019). (Foto: Christophe Ena/AP) Reg oor die wêreld het mense Maandagaand verslae toegekyk hoe die Notre Dame-katedraal, ŉ integrale deel van die geskiedenis en een van Parys se gewildste toeristeaantreklikhede, deur vlamme verteer word. Die brand wat agt uur lank gewoed het, het groot dele van hierdie meer as 850 jaar oue struktuur wat van die 12de eeu dateer verwoes. Le Figaro en Le Parisien het teen vroeg vanoggend berig die brand is onder beheer en gedeeltelik geblus. Pedro Sánchez, Spanje se eerste minister, het aangebied om Frankryk te help met die herstel. “Die brand is ŉ katastrofe vir Frankryk, Spanje en Europa,” het Sánchez getwiet. Hy het bygevoeg die vlamme het “850 jaar se geskiedenis, argitektuur, skilderkuns en beeldhouwerk verwoes”. Emmanuel Macron, president van Frankryk, het aan verslaggewers naby die toneel gesê hy sal internasionaal om hulp vra, insluitend van “die grootste talent ter wêreld”, om die Notre Dame te herbou. Pres. Donald Trump van die VSA het tydens ŉ toespraak in Minnesota ook na die “verskriklike brand” verwys wat “een van die wêreld se grootste skatte” verwoes het. “[Die Notre Dame] is deel van ons grootwordjare, dit is deel van ons kultuur, dit is deel van ons lewens,” het Trump gesê. Die Notre Dame-katedraal in Parys brand (15 April 2019). (Foto: AP Photo/Francois Mori) Die Notre Dame-katedraal wat in die hartjie van Parys geleë is, is een van die wêreld se gewildste toeristebestemmings met 13 miljoen mense wat elke jaar die katedraal besoek. Die emosionele impak van die brand was onmiddellik duidelik. Talle mense het op sosiale media gesê hoe hulle gehuil het toe hulle van die brand hoor. Oudpres. Barack Obama het ŉ ou foto van hom, sy vrou en hul twee dogters gedeel waar hulle kerse in die katedraal aansteek. “Notre Dame is een van die wêreld se grootste skatte, en ons dink aan die mense van Frankryk in hierdie tyd van rou,” het Obama op Twitter gesê. Michelle Obama, wat Maandag in Parys was as deel van ŉ boektoer, het gesê haar “hart pyn vir die mense van Frankryk”. “Die grootsheid van die Notre Dame – die geskiedenis, die kuns, die spiritualiteit – het ons asems weggeslaan en ons gelig tot ŉ hoër begrip van wie ons is en wie ons kan wees,” het sy getwiet. Sy het gesê sy glo die katedraal sal weer na sy voormalige glorie terugkeer. Japan se regering het ook Dinsdag sy simpatie uitgespreek en gesê dié land oorweeg om ondersteuning aan die Franse regering te stuur. “Die skade is ŉ verlies vir die wêreld en ons harte pyn,” het Yoshihide Suga, die hoofkabinetsekretaris gesê. In die Vatikaan het pous Franciskus sy skok en hartseer oor die verwoestende brand uitgespreek. Terwyl die vlamme gewoed het, het kardinaal Timothy Dolan, aartsbiskop van New York, in die St. Patrick-katedraal in Manhattan gebid vir ingryping. Anne Hidalgo, Parys se burgemeester, het gesê talle kunswerke en gewyde voorwerpe in die katedraal is gered, maar die kunswêreld was ontsteld oor dit wat wel verlore gegaan het. Barbara Drake Boehm, senior kurator by die Metropolitan Museum of Art se Middeleeuse kloostertak in New York, was platgeslaan oor die skade aan die katedraal wat sy bestempel het as “een van die grootste monumente van die beste van ons samelewing”. “Beskawing is so weerloos,” het ŉ emosionele Boehm aan ŉ verslaggewer gesê. “Hierdie reusemonument uit klip was daar sedert 1163. Dit het so baie beproewings deurstaan.” Édouard Philippe, eerste minister van Frankryk (links), Emmanuel Macron, president van Frankryk, en Michel Aupetit, Aartsbiskop van Parys (regs), spreek verslaggewers toe Maandag (15 April 2019) buite die Notre Dame-katedraal in Parys. (Foto: Philippe Wojazer/Pool via AP) Jeff Ament, baskitaarspeler vir Pearl Jam, het sy herinneringe gedeel van die ure wat hy in 1991 in die katedraal deurgebring het toe hy dit vir die eerste keer besoek het. “Ons dink aan Parys,” het Ament getwiet saam met foto’s van die katedraal. Antonio Guterres, die VN se sekretaris-generaal, het ook sy skok oor die gebeure op Twitter uitgespreek. Hieromonk Stefan, die Russiese Ortodokse Kerk se sekretaris vir inter-Christelike verhoudinge, het die brand “’n tragedie vir die hele Christen-wêreld en vir almal wat die kulturele belang van hierdie tempel waardeer het” genoem. Trump het op Twitter voorgestel dat waterbomme vanuit vliegtuie gebruik word om die vlamme te blus. Frankryk se burgerlike veiligheidsagentskap het egter gesê dit is nie werkbaar nie, omdat waterbomme vanuit die lug tot die ineenstorting van die katedraal se hele struktuur kan lei. Hoewel die presiese oorsaak van die brand deur ŉ ondersoek vasgestel moet word, word daar vermoed dat dit met herstelwerk verband hou wat by die katedraal aan die gang was. The Guardian berig die hoofstruktuur van die Notre Dame, asook sy twee torings, kon gered word, hoewel grootskaalse skade aangerig is. Macron het vroeg vanoggend gesê die ergste is verby, maar het gewaarsku dat die brand waarskynlik vir dae lank nog sal opvlam. ŉ Internasionale fondsinsameling is intussen begin om geld in te samel vir die herstel van die katedraal.